ཕག་གྲུའི་གདན་རབས་ནི། ས་སྐྱས་ཕག་གྲུ་ཁྲི་དཔོན་ལ་ཁྲིམས་འཁྱོག་བྱས་རྐྱེན་ཕག་གྲུས་གྱེན་ལོག་གིས་སྤྱི་ལོ་(༡༣༤༩)ལོར་གྲ་ཕྱི་དང་གོངདཀར་སོགས་ལ་དཔུང་འཇུག་གིས་ས་སྐྱའི་དམག་རྣམས་བསད་བཟུང་ཅི་རིགས་ཀྱིས་རེ་ཞིག་གཙང་གི་ཇོ་མོ་མཁར་རེག་བར་བླངས། སྤྱི་ལོ་(༡༣༥༤)ལོར་ཕག་གྲུའི་དམག་གིས་ས་སྐྱའི་དགོན་པ་མཐའ་བཞིར་སྐོར་ནས་དཔོན་ཆེན་དབང་ཕྱུག་བརྩོན་འགྲུས་གསོན་པོར་བཟུང༌། ས་སྐྱའི་བླ་དཔོན་མི་ཆེན་བཞི་བརྒྱ་ལྷག་ཙམ་ལ་ཉེས་པ་ཕབ། དེ་ནས་བཟུང་ས་སྐྱའི་སྲིད་དབང་ཕག་གྲུའི་ལག་ཏུ་ཤོར། ལྷ་ཆོས་དགེ་བ་བཅུ་དང་མི་ཆོས་གཙང་མ་བཅུ་དྲུག་ལ་གཞི་བཅོལ་ནས་ཁྲིམས་ཡིག་ཞལ་ལྕེ་བཅོ་ལྔ་གཏན་ལ་ཕབ། ཧོར་ཆས་སོགས་ཡ་མ་ཟུང་གི་ཞྭ་གོས་གྱོན་མི་ཆོག་པར་སྔར་གྱི་བཙན་པོ་རྣམ་པའི་སྐབས་ཀྱི་ཆས་གོས་རིན་ཆེན་རྒྱན་ཆ་གྱོན་སྲོལ་མཐུད། ཕག་གྲུའི་སྲིད་འཛིན་གྲགས་པ་འབྱུང་གནས་ཀྱི་སྐབས་སུ་ནང་ཁུལ་མི་མཐུན་པའི་འཁྲུག་རྩོད་མང་དུ་བྱུང༌། དེ་ནས་ཕྱི་ཚུལ་ཙམ་ལས་དོན་དུ་ཕག་གྲུའི་སྲིད་དབང་རིན་སྤུངས་པའི་ལག་ཏུ་ཤོར་ཞེས་གྲགས། །ཏུའི་སི་ཏུ་བས་རྒྱལ་ཁ་ཐོབ་པ་ནས་བོད་ཀྱི་ཆབ་སྲིད་སྡེ་སྲིད་ཕག་གྲུ་བས་བཟུང་ཞིང་ལོ་རྒྱུས་ཐོག་འདི་ལ་ཕག་གྲུའི་གདན་རབས་ཟེར། ཕག་གྲུའི་སྲིད་འཛིན་རིམ་བྱོན་ནི། ཏཱའི་སི་ཏུ་བྱང་ཆུབ་རྒྱལ་མཚན། ༡༣༤༩-༡༣༦༤ ཏཱ་སི་ཏུ་འཇམ་དབྱངས་ཤུཀྱ་རྒྱལ་མཚན། ༡༣༦༤-༡༣༧༢ སྤྱན་སྔ་གྲགས་པ་བྱང་ཆུབ། ༡༣༧༣-༡༣༨༡ ཆོས་རྗེ་བསོད་ནམས་གྲགས་པ། ༡༣༨༡-༡༣༨༥ མི་དབང་གྲགས་པ་རྒྱལ་མཚན། ༡༣༨༥-༡༤༣༢ ཝང་གྲགས་པ་འབྱུང་གནས། ༡༤༣༢-༡༤༤༤ ཀུན་དགའ་ལེགས། ༡༤༤༤-༡༤༥༤ ཆོས་རྗེ་ངག་གི་དབང་པོ། ༡༤༥༤-༡༤༨༤ སྤྱན་སྔ་ཆོས་ཀྱི་གྲགས་པ། ༡༤༨༤-༡༤༩༣ རིན་སྤུངས་པ་མཚོ་སྐྱེས་རྡོ་རྗེ། ༡༤༩༣-༡༤༩༩ ངག་དབང་བཀྲིས་གྲགས་པ་བཅས་སོ། ། ༡༤༩༩-༡༥༠༤ སྡེ་པ་ཆོས་གྲགས་པའི་སྐབས་ནས་མིང་ཙམ་མ་གཏོགས་གཙང་ཁུལ་གྱི་ཕག་གྲུའི་མངའ་ཐང་ཡོངས་རྫོགས་ཧ་ལམ་རིན་སྤུངས་པས་མཇུག་བསྡུས་ཟིན་པ་ཡིན།